Návrh

na organizačno-technické zabezpečenie zriadenia Úradu pre reguláciu sieťových odvetví 

Názov úradu: 	Úrad pre reguláciu sieťových odvetví
                      	(anglický ekvivalent v medzinárodných vzťahoch:
                      	Office for Regulation of Network Industries)

Sídlo úradu:  	Bratislava, Mierová 19

I)	Právny rámec

Úrad pre reguláciu sieťových odvetví sa zriaďuje zákonom NR SR o regulácii v sieťových odvetviach a o zmene a doplnení niektorých zákonov (ďalej len “zákon”), ktorý bol schválený uznesením vlády SR č. 269 z 28. marca 2001. Vládny návrh bol v apríli tohto roku predložený  na ďalšie ústavné prerokovanie a schválenie Národnej rade SR s predpokladanou účinnosťou od 1. januára 2002. Vzhľadom na skutočnosť, že pre úspešnú privatizáciu podnikov energetiky je dôležité, aby Úrad pre reguláciu sieťových odvetví vznikol čo najskôr, poslaneckým návrhom na zmenu účinnosti zákona sa predpokladá presun termínu účinnosti zákona z 1. januára 2002 na 1. augusta 2001. 

Úrad pre reguláciu sieťových odvetví (ďalej len “Úrad”)  sa zriaďuje ako orgán štátnej správy. Sieťovými odvetviami sa pre účely zákona rozumie energetika a ďalšie odvetvia, ak tak ustanoví osobitný zákon. Zákonom sa navrhuje zriadiť Úrad s účinnosťou od 1. 8. 2001. Podľa návrhu vecná regulácia energetiky z Ministerstva hospodárstva SR prechádza na Úrad  ku dňu jeho zriadenia, t.j. k 1. 8. 2001 a pôsobnosť v oblasti cenovej regulácie energetiky prejde na Úrad z Ministerstva financií dňa 1. januára 2003.

Zákonom sa súčasne novelizuje: 

-	zákon č. 70/1998 Z. z. o energetike v znení neskorších predpisov - v súvislosti s presunom regulačných kompetencií v odvetví energetiky na Úrad;
-	zákon č. 18/1996 Z. z. o cenách v znení neskorších predpisov – ide o malú legislatívno-technickú úpravu s cieľom uvedenia do súladu s navrhovaným zákonom. Širšia novelizácia zákona č. 18/1996 Z. z. nie je potrebná, vzhľadom na to, že niektoré zmeny potrebné na presun kompetencií v oblasti regulácie cien boli vykonané už zákonom č. 196/2000 Z. z., ktorým sa mení a dopĺňa zákon č. 18/1996 Z. z. o cenách;
-	zákon č. 1/1993 Z. z. o Zbierke zákonov Slovenskej republiky v znení neskorších predpisov v súvislosti s vydávaním všeobecne záväzných nariadení Úradom. 

V zmysle zákona, ktorým sa zriaďuje Úrad, tento orgán štátnej správy rozhoduje o vydaní, zmene alebo odňatí povolenia na vykonávanie regulovaných činností, vedie zoznamy držiteľov povolení a rozhoduje o obchodných podmienkach pri vykonávaní regulovaných činností. Reguluje ceny, vydáva predchádzajúci súhlas na výstavbu, rekonštrukciu alebo zrušenie objektov a zariadení slúžiacich na vykonávanie regulovaných činností, vykonáva dohľad nad dodržiavaním zákona a osobitných predpisov a za porušenie povinností vyplývajúcich zo zákona a osobitných predpisov ukladá sankcie. Úrad ďalej rozhoduje o povinnosti umožniť prístup do siete podľa osobitného predpisu, rozhoduje o vyňatí regulovaného subjektu alebo skupiny regulovaných subjektov alebo regulovanej činnosti alebo skupiny regulovaných činností z regulácie, ak pominuli dôvody na reguláciu, najmä ak pôsobenie trhových síl postačuje na zachovanie účelu sledovaného reguláciou a plní ďalšie úlohy v zmysle zákona.

	Úrad sa zriaďuje s prihliadnutím na medzinárodné štandardy a legislatívu EÚ, vyžadujúce vytvorenie samostatných regulačných inštitúcií s účinnou bariérou voči prípadným politickým tlakom a vplyvom. Ustanovenie Úradu a jeho vybavenie v zákone navrhovanými právomocami umožní vytvorenie regulačného rámca, ktorý bude chrániť záujmy spotrebiteľov tým, že budú platiť spravodlivé ceny  a záujmy investorov tým, že im poskytne príležitosť na dosiahnutie primeranej návratnosti investícií a regulovaným firmám poskytne náležité podnety na to, aby fungovali účinne a efektívne. Vytvorenie regulačného rámca s uvedenými parametrami je mimoriadne dôležité aj z hľadiska prilákania významných investorov do procesu privatizácie štátnych organizácií podnikajúcich v sieťových odvetviach a zvýšenia predajnej ceny týchto organizácií.

II)	Zriadenie Úradu

	Ministerstvo hospodárstva SR (ďalej len “ministerstvo”) pre koordináciu prác pri vytvorení Úradu zriadilo pracovnú skupinu ministerstva. Jej úlohou bolo podieľať sa na príprave zákona a jej úlohou je pripraviť pre regulačnú radu Úradu hlavné dokumenty Úradu, základné pravidlá a postupy pre reguláciu a uskutočniť nábor základnej skupiny pracovníkov Úradu. Dňom účinnosti zákona prechádza z ministerstva na Úrad vecná regulácia, to znamená, že Úrad musí byť spôsobilý túto pôsobnosť vykonávať. Z toho vyplýva, že ešte pred vznikom Úradu je potrebné vytvoriť personálne i materiálne podmienky pre výkon regulačných právomocí Úradu v zmysle zákona. Preto sa navrhuje umožniť čerpanie prostriedkov štátneho rozpočtu, určených na činnosť Úradu v roku 2001, ešte pred vznikom Úradu.   

	Zákonom o štátnom rozpočte na rok 2001 na činnosti, ktoré je potrebné v súvislosti so zriadením Úradu vykonať a na činnosť Úradu v roku 2001 boli určené finančné prostriedky zo štátneho rozpočtu vo výške 20,518 milióna Sk v kapitole Všeobecná pokladničná správa.. Skutočnosť, že podľa pôvodného návrhu zákona Úrad mal byť príspevkovou organizáciou a hlavným zdrojom príjmov Úradu mali byť príspevky regulovaných subjektov, bola dôvodom na vyčlenenie rozpočtových prostriedkov pre rok 2001 iba v tejto sume, ktorá mala byť použitá najmä na nákup technického vybavenia Úradu. Vzhľadom na skutočnosť, že podľa návrhu zákona Úrad bude rozpočtovou organizáciou, bude nutné použiť rozpočtové prostriedky aj na výplatu miezd a úhradu ostatných výdavkov spojených s činnosťou Úradu. Napriek tomu, že Úrad vznikne až 1. augusta 2001, je nutné konštatovať, že z finančných prostriedkov, určených na činnosť Úradu v roku 2001, nebude pravdepodobne možné pokryť všetky náklady, súvisiace so začatím činnosti Úradu. Chýbajúce prostriedky na začatie činnosti Úradu bude potrebné doriešiť po vzniku Úradu. 

	Vzhľadom na zmenu spôsobu financovania Úradu z príspevkov regulovaných subjektov na financovanie zo štátneho rozpočtu, je nevyhnutné doriešiť otázku vytvorenia samostatnej rozpočtovej kapitoly Úradu. 
 
Na základe ustanovení zákona Úrad preberá príslušné regulačné kompetencie z  Ministerstva hospodárstva SR ku dňu účinnosti zákona a z Ministerstva financií SR k 1.januáru 2003. S prechodom kompetencií prejdú na Úrad aj zamestnanci ministerstiev, vykonávajúci práce, týkajúce sa regulácie sieťových odvetví, ak budú spĺňať kvalifikačné požiadavky pre prácu na Úrade. S týmito zamestnanciami prejde na Úrad aj alikvotná časť rozpočtových prostriedkov. To znamená, že výdavky štátneho rozpočtu na činnosť Úradu budú nižšie o  rozpočtové prostriedky, delimitované z rozpočtových kapitol Ministerstva hospodárstva SR a Ministerstva financií SR. Tieto prostriedky však nie je možné presne vyčísliť, nakoľko nie sú známe analytické údaje o nákladoch, vynakladaných v súčasnosti na reguláciu.
  
Zriadenie Úradu bude mať priamy dopad na výdavkovú časť štátneho rozpočtu v roku 2001 vo výške  20,518 mil. Sk. Táto čiastka predstavuje sumu potrebnú na úhradu počiatočných výdavkov spojených so vznikom Úradu. Ide najmä o kapitálové výdavky – obstaranie kancelárskeho vybavenia a pod. 

	Výdavky na financovanie prípravnej fázy zriadenia úradu v roku 2000 boli hradené z prostriedkov ministerstva, účelovo viazaných na reštrukturalizáciu energetiky.

Prijatie čl. II návrhu zákona, ktorým sa novelizuje zákon o energetike nebude mať žiadne rozpočtové dôsledky.

Na základe uvedených skutočností možno konštatovať, že ustanovenie Úradu bude mať v roku 2001 priame rozpočtové dôsledky – zvýšenie výdavkov štátneho rozpočtu vo výške 20,518 mil. Sk, pri súčasnom poklese výdavkov štátneho rozpočtu  ministerstva, ktoré doteraz vykonávalo vecnú reguláciu, ktorého výšku však je obtiažne vyčísliť. Táto skutočnosť bola v súlade s § 51 zákona Národnej rady Slovenskej republiky č. 303/1995 Z. z. o rozpočtových pravidlách prerokovaná s Ministerstvom financií SR v rámci rokovaní o príprave štátneho rozpočtu na rok 2001.

Ministerstvo pripraví podmienky pre začatie činnosti Úradu, najmä pripraví priestory pre Úrad a vybaví ich potrebnou kancelárskou a výpočtovou technikou. Ku dňu vzniku Úradu pripraví ministerstvo delimitačné protokoly, ktoré budú definovať, aké regulačné právomoci a ktorí zamestnanci ministerstva prechádzajú na Úrad spolu s kompletnou dokumentáciou. 

III)   Návrh organizačného členenia Úradu 

	Úrad vykonáva svoju činnosť prostredníctvom svojich orgánov a zamestnancov. Orgánmi Úradu sú predseda úradu a regulačná rada úradu. Predseda Úradu je súčasne predsedom regulačnej rady. Predsedu Úradu v jeho neprítomnosti zastupuje podpredseda Úradu, ktorý je súčasne podpredsedom regulačnej rady.

Vnútornú organizačnú štruktúru Úradu, rozsah pôsobnosti a vzájomné vzťahy organizačných útvarov Úradu, rozsah oprávnení a zodpovednosti vedúcich zamestnancov upraví organizačný poriadok Úradu, ktorý schváli predseda Úradu po prerokovaní v regulačnej rade. 

Pre plynulý prechod kompetencií Ministerstva hospodárstva SR a Ministerstva financií SR, využívajúc skúsenosti s organizáciou ústredných orgánov štátnej správy a regulačných orgánov v európskych krajinách, navrhuje Ministerstvo hospodárstva počiatočnú organizačnú štruktúru Úradu v podobe znázornenej v Prílohe č. 1.

V nasledujúcich častiach je stručný popis jednotlivých organizačných útvarov Úradu. Názvy sú pracovným návrhom.

1)	Predseda Úradu a podpredseda Úradu

Na čele Úradu je predseda. Predsedom Úradu je predseda regulačnej rady. Predseda Úradu riadi Úrad a zodpovedá za jeho činnosť. Ako štatutárny orgán Úradu koná v mene Úradu vo všetkých veciach, pričom je viazaný rozhodnutiami regulačnej rady. Podpisuje všeobecne záväzné právne predpisy vydávané Úradom. Schvaľuje organizačný poriadok Úradu po jeho prerokovaní v regulačnej rade. Vymenúva a odvoláva po vyjadrení regulačnej rady vedúcich zamestnancov Úradu. Predseda Úradu určuje platové a ďalšie náležitosti zamestnancom Úradu podľa osobitného predpisu (Zákon č. 143/1992 Zb. o plate a odmene za pracovnú pohotovosť v rozpočtových a niektorých ďalších organizáciách v znení neskorších predpisov).

Predsedu Úradu v jeho neprítomnosti zastupuje podpredseda Úradu. Podpredsedom Úradu je podpredseda regulačnej rady.

2)	Regulačná rada

Regulačná rada určuje regulačnú politiku a nástroje na jej uskutočňovanie. Regulačná rada schvaľuje návrh rozpočtu Úradu. Volí a odvoláva predsedu regulačnej rady a podpredsedu regulačnej rady z členov regulačnej rady. Vyjadruje sa k návrhu predsedu regulačnej rady na vymenovanie a odvolanie vedúcich zamestnancov Úradu. Schvaľuje rokovací poriadok regulačnej rady. Schvaľuje správu o činnosti Úradu. Regulačná rada rozhoduje o odvolaní proti rozhodnutiu úradu vydanému v konaní na prvom stupni a plní ďalšie úlohy súvisiace s regulačnou činnosťou Úradu.

Regulačná má šesť členov. Členov regulačnej rady vymenúva a odvoláva prezident Slovenskej republiky. Členstvo v regulačnej rade je verejná funkcia.

3)   Kancelária Úradu

 Hlavnou vecnou náplňou bude vykonávať funkciu sekretariátu regulačnej rady, sekretariátu predsedu a podpredsedu Úradu, zabezpečovať vzťahy s verejnosťou, medzinárodné vzťahy, súčinnosť so štátnymi orgánmi, protokol a vládnu agendu.

Kancelária Úradu bude zabezpečovať úlohy v oblasti legislatívy, právnych služieb, vypracovávania základných organizačných noriem a riadiacich aktov Úradu. Bude zabezpečovať vypracovávanie, posudzovanie a prerokovanie návrhov zmlúv, ktoré sa budú uzavierať v rámci pôsobnosti alebo gescie Úradu, vrátane zmlúv medzinárodných. Bude vypracovávať odborné stanoviská pre regulačnú radu v konaniach o podaných rozkladoch proti rozhodnutiu Úradu. Bude zabezpečovať zastupovanie Úradu v právnych sporoch.

4)   Odbor ekonomických analýz	

 Jeho hlavnou vecnou náplňou bude vykonávať analýzy ekonomických podkladov regulovaných subjektov, navrhovať stratégie vykonávania regulačných právomocí a príslušnú metodiku  a spôsob vypracovania a kontroly cenových kalkulácií. Odbor ekonomických analýz bude zabezpečovať vykonávanie odborných analýz a posudzovanie analytických materiálov v medziodborovej pôsobnosti.

5)   Odbor vecnej regulácie

Hlavnou náplňou odboru vecnej regulácie bude vydávať prvostupňové rozhodnutia vo veci predchádzajúcich súhlasov na výstavby energetických zariadení, povolení na vykonávanie regulovaných činností, vedenie zoznamov držiteľov povolení na vykonávanie regulovaných činností, vydávať rozhodnutia o obchodných podmienkach, rozhodnutia o povinnosti umožniť prístup do siete,  rozhodnutia vo veci ochrany spotrebiteľa, ukladať opatrenia na odstránenie závad a nedostatkov, ukladať sankcie v prvostupňovom konaní.

6)   Odbor cenovej regulácie

      Hlavnou nápňou odboru bude príprava návrhov cien, taríf a tarifných podmienok, pre rokovanie regulačnej rady.  

7)   Odbor dozoru a kontroly

Odbor bude zabezpečovať činnosti v oblasti vonkajšej kontroly, vnútornej kontroly a sťažností. Hlavnou vecnou náplňou bude organizovanie a vykonávanie kontrol regulovaných subjektov, organizovanie vnútornej kontrolnej činnosti v Úrade, analyzovanie nedostatkov zistených kontrolou, kontrola správnosti a účelnosti navrhovaných opatrení, kontrola opatrení prijatých na nápravu nedostatkov a dozor nad dodržiavaním zákona. Odbor bude viesť centrálnu evidenciu sťažností a bude zodpovedať za zabezpečenie ich vybavovania. Odbor bude ďalej zabezpečovať riešenie sťažností spotrebiteľov a vytváranie pravidiel pre spotrebiteľské vzťahy.	

8)   Správa Úradu

        Odbor Správy Úradu bude plniť funcie v oblasti ekonomickej, v oblasti ľudských zdrojov, v oblasti MTZ a prevádzky Úradu. V ekonomickej oblasti bude zodpovedať za zostavovanie príjmovej a výdavkovej časti rozpočtu Úradu. Bude vypracúvať a predkladať regulačnej rade návrh použitia prostriedkov v súlade so štátnym rozpočtom schváleným v NR SR. Bude zabezpečovať a koordinovať vypracovanie správy o výsledkoch hospodárenia Úradu. Bude zodpovedný za vedenie mzdovej agendy.

        V oblasti MTZ a prevádzky bude odbor Správy Úradu zabezpečovať všetky služby súvisiace s prevádzkou Úradu (priestory, služby a doprava) a bude zabezpečovať dodržiavanie zákona č. 263/1999 Z. z. o verejnom obstarávaní.

        V oblasti informatiky bude úlohou odboru rozhodovať o úlohách informatizácie v súvislosti s tvorbou informačného systému Úradu. Bude zodpovedať za ochranu utajovaných skutočností, za vykonávanie činností spojených so zabezpečením rozvoja informačnej siete a za kordinovanie informatizačnej politiky Úradu s ústrednými orgánmi štátnej správy.

         V oblasti ľudských zdrojov a vzdelávania bude odbor zodpovedať za vypracovávanie metodiky personálnych činností (prijímanie zamestnancov, výberové konania) a za vypracovávanie návrhov na racionalizáciu práce v rámci Úradu, vrátane systemizácie funkčných miest. Odbor bude vypracovávať návrhy na odmeňovanie zamestnancov Úradu. Bude zabezpečovať systém vzdelávania zamestnancov Úradu s dôrazom na odbornú a jazykovú prípravu a bude organizovaťe špecializačné formy štúdia pre vedúcich riadiacich zamestnancov.

9)	Ostatné odbory 

Ďalšie sekcie a odbory budú vytvorené na základe rozhodnutia regulačnej rady na základe potrieb Úradu a po prevzatí ďalších regulačných právomocí.

IV)   Personálne zabezpečenie  Úradu

Vzhľadom na úlohy a pôsobnosť Úradu vymedzenú zákonom, zamestnanci odborných útvarov Úradu by mali mať prevažne vysokoškolské vzdelanie, zodpovedajúcu odbornú prax a schopnosť komunikovať v angličtine alebo inom svetovom jazyku. Aby sa zamedzilo konfliktu záujmov, budú sa klásť na zamestnancov Úradu v primeranej miere podobné obmedzenia, ako na členov regulačnej rady Úradu.

V prvom roku činnosti možno predpokladať obsadenie Úradu približne 60 zamestnancami. Podobné úrady zriadené v SR (napr. Úrad pre finančný trh) majú pre zabezpečenie svojej činnosti 100 a viac zamestnancov. 

V prípade odborných zamestnancov jednotlivých rezortov, ktorí budú prechádzať do organizačnej štruktúry úradu, bude ich pracovné začlenenie v rámci Úradu pre reguláciu v sieťových odvetviach také, aby svojou náplňou zodpovedalo najbližšie ich pôvodnému pracovnému zaradeniu v rámci Ministerstva hospodárstva SR a Ministerstva financií SR. 

Podľa doterajších odhadov a po preskúmaní pracovnej náplne zamestnancov vyššie uvedených inštitúcií v oblasti regulácie sa predpokladá, za podmienky splnenia kritérií daných zákonom, že na Úrad, spolu s kompetenciami, prejde aj nasledovný počet zamestnancov:

Z MH SR:	4 zamestnanci odboru regulácie energetiky ku dňu vzniku Úradu;

Z MF SR:	4 zamestnanci k 1. januáru 2003.

V)   Finančné zabezpečenie Úradu

Úrad bude orgánom štátnej správy a bude rozpočtovou organizáciou, zapojenou svojimi príjmami a výdavkami na štátny rozpočet. So vznikom Úradu, ktorý bude odo dňa svojho zriadenia vykonávať vecnú regulácia, sú nevyhnutne spojené určité výdavky. Na financovanie zriadenia regulačnej inštitúcie je potrebné hľadieť ako na investíciu štátu, ktorá je nevyhnutná, ak sa má vybudovať zdravý trh v kľúčových priemyslových sektoroch. V prvom roku činnosti – v roku 2001 sa preto vyčlenili finančné prostriedky vo výške 20,5 mil. Sk, ktoré sú uvedené v kapitole Všeobecná pokladničná správa v ŠR na rok 2001. Okrem toho sa predpokladá v rámci prechodu pracovnoprávnych vzťahov u príslušných zamestnancov vyčlenenie peňažných prostriedkov z kapitoly Ministerstva hospodárstva SR.

V návrhu štátneho rozpočtu pre rok 2001 v kapitole Všeobecná pokladničná správa sa na účel zriadenia Úradu uvažuje so sumou 20 518 tis. Sk.. Z toho:

 
600		Bežné výdavky					13 118 tis. Sk

	z toho:
	610	Mzdy, platy a OOV					  6 600 tis. Sk
	620	Poistné a príspevky					  2 500 tis. Sk
	630	Tovary a ďalšie služby				  4 018 tis. Sk

700		Kapitálové výdavky					  7 400 tis. Sk

Spolu:									 20 518 tis. Sk

VI)   Priestorové a technické zabezpečenie činnosti Úradu

Základnou podmienkou pre začatie činnosti Úradu odo dňa jeho zriadenia je  zabezpečenie priestorov pre jeho sídlo. Ministerstvo hospodárstva SR zabezpečí, aby Úrad mohol začať svoju činnosť vo vyhovujúcich priestoroch, vybavených funkčným kancelárskym nábytkom, spojovacou a kancelárskou technikou, novými počítačmi a štruktúrovanou počítačovou sieťou. 

VII)	Záver

Úlohy, ktorých splnenie je podmienkou zriadenia Úradu a ktoré je možné vykonať ešte pred zriadením Úradu, zabezpečuje v rámci svojej pôsobnosti s použitím vlastných kapacít Ministerstvo hospodárstva SR. Vzhľadom na to, že Úrad dňom účinnosti zákona preberá kompetencie Ministerstva hospodárstva SR, je potrebné dôkladne pripraviť prechod kompetencií a zabezpečiť plynulé fungovanie novovytvoreného Úradu odo dňa jeho zriadenia.

Z toho dôvodu sa odporúča, aby prezident menoval členov regulačnej rady v čo najkratšom čase po nadobudnutí účinnosti zákona o regulácii v sieťových odvetviach a o zmene a doplnení niektorých zákonov. Vymenovaní členovia regulačnej rady Úradu budú zodpovední za dobudovanie Úradu a za dôslednú realizáciu predkladaného  návrhu. Z tohto dôvodu sa taktiež odporúča, aby bolo možné čerpať rozpočtové prostriedky, určené na činnosť Úradu v roku 2001 ešte pred vznikom Úradu.

Vzhľadom na to, že osoby menované do orgánov Úradu budú zásadným spôsobom ovplyvňovať činnosť Úradu, je potrebné výberu vhodných kandidátov venovať náležitú pozornosť. Pri obsadzovaní riadiacich funkcií porovnateľných úradov a inštitúcií v zahraničí sa prísne dbá na vysokú odbornosť, morálnu bezúhonnosť a politickú nezávislosť kandidátov. Prípadná snaha o obsadenie orgánov Úradu osobami bez potrebných odborných vedomostí a skúseností by mohla znevážiť snahu o nápravu regulácie sieťových odvetví na Slovensku a negatívne ovplyvniť úsilie o akceptovanie Úradu zahraničnými inštitúciami a vyvolať nepriaznivú reakciu zahraničia, najmä potenciálnych investorov do slovenskej energetiky. Už samotné zriadenie Úradu musí byť preto podporované maximálnou snahou o zabezpečenie jeho nezávislosti a odbornosti v rozhodovaní.